[{"text_idx": "#000000", "text": "Os oes gennych gwestiwn am Gristnogaeth, bywyd, neu eisiau ein gweld yn delio gyda mater penodol, beth am ddanfon neges atom drwy'r ffurflen isod?"}, {"text_idx": "#000001", "text": "Yw hanes y geni yn wir?"}, {"text_idx": "#000003", "text": "Mae fy me\u0302ts yn credu fy mod i\u2019n nyts! Maen nhw wedi ers y noson allan \u2018na rai blynyddoedd yn o\u0302l, pan wnaeth un ohonyn nhw ofyn os o\u2019n i\u2019n credu bod hanes y Nadolig fel mae\u2019n ymddangos yn y Beibl yn wir. \u2018Ydw,\u2019 meddwn i, tra\u2019n sipian fy niod yn nerfus. Ro\u2019n i\u2019n gwybod ble roedd y sgwrs yn mynd."}, {"text_idx": "#000004", "text": "Y broblem yw bod beth mae fy ffrindiau\u2019n credu am y Nadolig wedi dod o gymysgedd o ffynonellau; yn eu meddwl nhw cafodd Iesu ei eni mewn stabl ym Methlehem, cyn i Sio\u0302n Corn droi lan gydag Aur, Thus a Myrr (beth bynnag yw\u2019r rheini...!). Wnaeth y Grinch ddweud wrth y Bugeiliaid bod yr holl beth wedi digwydd a wnaethon nhw popio rownd i weld y baban newydd, cyn setlo lawr i wylio araith y Frenhines ar y teledu!"}, {"text_idx": "#000005", "text": "Mae gan bawb ryw fath o take ar y Nadolig. Pawb a\u0302\u2019i syniad ei hun am beth wnaeth ddigwydd. Nid yn unig am yr enedigaeth, ond am hanes bywyd Iesu Grist hefyd."}, {"text_idx": "#000006", "text": "Nawr mae gwahaniaeth barn yn un peth \u2013 rhydd i bawb ei farn medden nhw. Ond y broblem yw, gyda\u2019r Iesu mae\u2019r stakes yn uchel. Pan mae dyn yn troi lan ar y Ddaear ac yn dechrau honni mai fe yw\u2019r UNIG ffordd at Dduw; pan mae\u2019r dyn \u2018ma yn trafod pethau mor fawr a phwysig a\u0302\u2019r Nefoedd ac Uffern, mae\u2019n bwysig bod ni\u2019n cael y ffeithiau\u2019n gywir er mwyn gallu ffurfio barn deg. Mae\u2019n bwysig i seilio\u2019n barn ar y ffeithiau, ac nid ar syniadau ffrind ysgol, neu athro, neu mam a dad, neu\u2019r teledu, neu blog rhywun..."}, {"text_idx": "#000007", "text": "Felly sut ydyn ni\u2019n gwybod bod hanes bywyd yr Iesu\u2019n wir? Pwy fedrwn ni ei drystio?"}, {"text_idx": "#000008", "text": "Does unlle gwell i fynd na\u2019r Beibl ac edrych ar yr hanes drwy lygaid Luc. Roedd Luc yn gwybod pa mor bwysig ond anodd oedd credu\u2019r hanesion am Iesu Grist, felly dyma fe\u2019n penderfynu ysgrifennu dau lyfr i drio helpu (Efengyl Luc a Llyfr yr Actau). Yng nghyfnod Luc roedd llwyth o wahanol stori\u0308au\u2019n hedfan o gwmpas am yr Iesu \u2013 pwy oedd e? Sut cafodd e ei eni? Beth wnaeth e? Roedd rhai o\u2019r straeon yn gywir ac eraill ddim cweit mor gywir \u2013 mae e\u2019n swnio\u2019n debyg i\u2019n sefyllfa ni heddiw, nagyw e? Roedd yr holl straeon yma\u2019n drysu nifer o bobl, yn enwedig ffrind i Luc, y Rhufeiniwr pwysig, Theoffilus. Roedd Luc yn teimlo trueni dros ei ffrind oedd yn cael ei dynnu i bob cyfeiriad gan y gwahanol bethau roedd e\u2019n eu clywed. Dyna pam wnaeth Luc eistedd lawr i ysgrifennu llyfrau am fywyd Iesu Grist. Mae\u2019n hanes amazing, yn llawn gwyrthiau ac yn profi bod Iesu yn fab i Dduw."}, {"text_idx": "#000009", "text": "Pam ydyn ni\u2019n gallu trystio Luc?"}, {"text_idx": "#000010", "text": "Gwnaeth Luc ei waith cartref"}, {"text_idx": "#000011", "text": "Roedd Luc yn ddoctor ac fe wnaeth ei waith cartref yn ofalus cyn ysgrifennu\u2019r hanes i lawr. Gyda gwaith cartref hanes, does neb yn cael marc da am draethawd ar yr ail ryfel byd oni bai eu nhw\u2019n gwneud ychydig o waith paratoi cyn ysgrifennu. Bach o ymchwilio am y ffeithiau \u2013 darllen erthyglau, darllen llyfrau eraill, holi athro neu holi mamgu wnaeth fyw drwy\u2019r cwbl! Mae ymchwil mor bwysig. Bydd neb yn cymryd y traethawd o ddifri oni bai fod gwaith ymchwil wedi mynd mewn iddo fe. Ac mae Luc yn gwybod hynny; sylwch ar y geiriau mae e\u2019n eu defnyddio ar ddechrau ei lyfr:"}, {"text_idx": "#000012", "text": "Felly, gan fy mod innau wedi astudio\u2019r pethau yma\u2019n fanwl, penderfynais fynd ati i ysgrifennu\u2019r cwbl yn drefnus i chi, syr. Luc 1:3"}, {"text_idx": "#000013", "text": "Mae Luc wedi gwneud ei waith cartref, mae e wedi mynd ati i ymchwilio\u2019n fanwl fel ditectif yn ymchwilio crime scene."}, {"text_idx": "#000014", "text": "Aeth ati i siarad a\u0302\u2019r bobl oedd yno. Ac nid gofyn i un neu ddau o bobl yn unig wnaeth Luc. Yn adnod 2 mae e\u2019n dweud:"}, {"text_idx": "#000015", "text": "Cafodd yr hanesion yma eu rhannu a\u0302 ni gan y rhai fu\u2019n llygad-dystion i\u2019r cwbl o\u2019r dechrau cyntaf..."}, {"text_idx": "#000017", "text": "Mae Luc yn mynd reit i ddechrau\u2019r hanes"}, {"text_idx": "#000018", "text": "Mae e wedi ymchwilio i\u2019r holl ddigwyddiadau o\u2019r cyntaf un. Un o\u2019r pethau cyntaf rydyn ni\u2019n darllen amdanynt yw mam yr Iesu a mam Ioan Fedyddiwr, tra\u2019u bod nhw\u2019n feichiog, yn dod at ei gilydd ac yn cael rhyw fath o primitive baby shower \u2013 does dim modd mynd no\u0302l lot ymhellach yn yr hanes na hynny! Mae hi\u2019n hanes hyfryd, ac mae\u2019r cyffro yng ngeiriau\u2019r ddwy fenyw feichiog yn amlwg. Ond pam nad yw Mathew, Marc neu Ioan yn so\u0302n am yr hanes? Achos bod Luc wedi gwneud yr ymchwil i mewn i\u2019r rhan yma o\u2019r hanes. Mae llawer yn meddwl bod Luc wedi mynd i gyfweld a\u0302 Mair, mam yr Iesu ei hun! Hanes Luc am enedigaeth Iesu yw hanes Mair am enedigaeth yr Iesu!"}, {"text_idx": "#000019", "text": "Mae Luc yn sylwi ar y manylion"}, {"text_idx": "#000020", "text": "Rydyn ni\u2019n gweld hoffter Luc o sylwi ar fanylion wrth ddarllen ymlaen. Mae e\u2019n nodi pryd a ble cafodd Iesu ei eni, mae e\u2019n rhoi enwau llawn i\u2019r cymeriadau (neu ddigon o wybodaeth i\u2019w ddarllenwyr wybod am bwy mae e\u2019n so\u0302n); yr Offeiriad Sachareias o deulu\u2019r Abeia oedd yn briod a\u0302 Lis, un o ferched Aaron (mae\u2019n swnio\u2019n ffordd Gymreig iawn o gyflwyno rhywun!), Simon, roedd rhai yn ei alw\u2019n Pedr yr un oedd yn frawd i Andreas ayb. Mae Luc yn enwi\u2019r bobl oedd yno, er mwyn i Theoffilus chwilio amdanynt a gofyn iddynt drosto\u2019i hun os yw e\u2019n amau\u2019r ffeithiau."}, {"text_idx": "#000021", "text": "Felly mae Luc yn ysgrifennu ei ddau lyfr trwy ymchwilio\u2019n fanwl i\u2019r hanes. Mae e\u2019n holi\u2019r tystion, dyw e ddim yn bodloni ar gael hanner y stori. Pam bod e\u2019n mynd i\u2019r holl drafferth hyn? Er mwyn ei ffrind, Theoffilus. Mae Luc yn gwybod bod Iesu werth ei adnabod, ond heb y ffeithiau i gyd, byddai\u2019n anodd i\u2019w ffrind i ymddiried mewn babi a anwyd mewn preseb i fod yn Waredwr y byd."}, {"text_idx": "#000022", "text": "Dyw hanes Luc ddim wedi newid"}, {"text_idx": "#000023", "text": "Mae pobl yn dweud bod hanes bywyd Iesu Grist wedi newid dros filoedd o flynyddoedd wrth i bobl siarad a newid y stori \u2013 ond dyw hynny ddim yn wir. Mae haneswyr wedi profi nad yw llyfr Luc wedi newid ers iddo gael ei ysgrifennu."}, {"text_idx": "#000024", "text": "Ydy\u2019r pethau hyn yn amhosibl i Dduw?"}, {"text_idx": "#000025", "text": "Mae lot o bobl yn dweud bod nhw methu credu\u2019r hyn mae Luc yn ei ddweud. Maen nhw\u2019n dweud bod hi\u2019n amhosib fod Mair wedi cael babi heb gael rhyw. Maen nhw\u2019n dweud bod hi\u2019n amhosib bod angylion wedi ymddangos. Maen nhw\u2019n dweud bod yr holl hanes yn gelwydd. Ond hoffwn dy adael di gydag un cwestiwn: Ydy\u2019r pethau yma\u2019n amhosibl i Dduw? Y gwir yw bod y pethau yma i gyd yn wir, achos mai Duw wnaeth nhw \u2013 ac mae Duw\u2019n gallu gwneud unrhywbeth."}, {"text_idx": "#000026", "text": "Felly... efallai dy fod di\u2019n gallu cydymdeimlo a\u0302 Theoffilus; efallai dy fod di angen rhagor o fanylion, rhagor o dystiolaeth. Mae hi\u2019n bosib cael gafael ar y dystiolaeth hwn \u2013 mae Luc hyd yn oed yn dweud yn adnod 4:"}, {"text_idx": "#000027", "text": "Byddwch yn gwybod yn sicr wedyn fod y pethau gafodd eu dysgu i chi yn wir."}, {"text_idx": "#000028", "text": "Beth am dreulio ychydig o amser y Nadolig hwn (tra bod y Frenhines yn rhoi ei haraith ar o\u0302l cinio Nadolig efallai?) yn gwneud dy ymchwil dy hun? Beth am edrych mewn i\u2019r hyn sydd gan Luc i\u2019w ddweud am yr Iesu? Cael cwrdd a\u0302\u2019r Iesu byw fyddai\u2019r anrheg Nadolig orau erioed."}, {"text_idx": "#000029", "text": "Os nad oes Beibl gen ti, beth am gofyn i dy rieni os oes ganddyn nhw un? Cofia hefyd bod Beibl.net ar gael ar y we. Mae hefyd modd cael Beibl ar ffurf ap \u2013 am fersiynau Cymraeg, chwilia am \u2018ap Beibl\u2019 ar Google Play neu Apple Store."}]